## Pročišćeni tekst Zakona o pravima bivših političkih zatvorenika

### NN 34/1995 (19.5.1995.), Pročišćeni tekst Zakona o pravima bivših političkih zatvorenika

# ODBOR ZA ZAKONODAVSTVO ZASTUPNIČKOG DOMA SABORA REPUBLIKE HRVATSKE

Na temelju članka 64. alineje 7. Poslovnika Zastupničkog doma Sabora
Republike Hrvatske ("Narodne novine" br 59/92 i 89/92.), Odbor
za zakonodavstvo Zastupničkog doma Sabora Republike Hrvatske na sjednici
održanoj 27. travnja 1995. godine utvrdio je pročišćeni tekst Zakona o
pravima bivših političkih zatvorenika.

Pročišćeni tekst Zakona o pravima bivših političkih zatvorenika obuhvaća
Zakon o pravima bivših političkih zatvorenika (" Narodne novine"
br. 34/91.) te njegove izmjene i dopune objavljene u "Narodnim novinama"
br. 76/93. i 52/94. u kojima je naznačeno vrijeme njihova stupanja na snagu.

Klasa: 140-90/92-04/01

Zagreb, 27. travnja 1995

Predsjednik Odbora za zakonodavstvo Zastupničkog doma Sabora
Republike Hrvatske

**Ante Klarić, dipl. iur**., v. r.

---

### ZAKON

### O PRAVIMA BIVŠIH POLITIČKIH ZATVORENIKA (PROČIŠĆENI TEKST)

Članak 1.

Ovim zakonom uređuju se prava iz mirovinskog i invalidskog osiguranja
i prava iz rada i po osnovi rada bivšim političkim zatvorenicima, pravo
na naknadu štete koju su uslijed nepravednosti osude, progona, zlostavljanja,
te društvene i svekolike diskvalifikacije pretrpjeli, postupak i rokovi
za ostvarivanje tih prava, kao i tijela nadležna za provođenje postupaka
radi ostvarivanja tih prava.

Članak 2.

Političkim zatvorenikom u smislu ovoga Zakona smatra se hrvatski državljanin
koji ima prebivalište na području Republike Hrvatske ako je radi svojih
političkih uvjerenja ili političkog otpora i borbe za samostalnu hrvatsku
državu bio lišen slobode u razdoblju od 1. prosinca 1918. godine do 8.
listopada 1991. godine.

Hrvatski državljanin koji nema prebivalište na području Republike Hrvatske,
a ispunjava ostale uvjete iz stavka 1. ovoga članka, smatra se političkim
zatvorenikom ako je do dana stupanja na snagu ovog Zakona imao na području
Republike Hrvatske prebivalište najmanje deset godina

Iznimno status bivšeg političkog zatvorenika, u smislu ovoga Zakona,
može se priznati odlukom nadležnog tijela osobi koja ne ispunjava uvjete
iz stavka 2. ovoga članka ako je to u interesu Republike Hrvatske.

Pretpostavka svojstvu političkog zatvorenika je odluka nadležnog organa
temeljem koje je osoba iz stavka 1. ovoga članka bila lišena slobode.

Svojstvo političkog zatvorenika može se, ako nije moguće pribaviti odluku
iz stavka 4. ovoga članka, priznati na temelju obrazloženog mišljenja Hrvatskog
društva političkih zatvorenika, koje se u tom slučaju smatra dokaznim sredstvom.

Članak 3.

Osobi iz članka 2. ovoga zakona razdoblje u kojem je bila lišena sloboda
priznaje se u mirovinski staž kao staž osiguranja u dvostrukom trajanju.

Osobi iz stavka 1. ovoga članka priznaje se u mirovinski staž kao staž
osiguranja u jednostrukom trajanju vrijeme nezaposlenosti nakon izlaska
iz zatvora.

Staž osiguranja. iz stavka 1. i 2. ovoga članka priznaje se kao radni
staž za ostvarivanje prava iz rada i po osnovi rada.

Članak 4.

Osobi iz članka 2. ovoga Zakona mirovina se određuje od mirovinske osnovice
utvrđene:

- po propisima o mirovinskom i invalidskom osiguranju, ili

- prema prosječnoj plaći u kalendarskoj godini koja prethodi godini
stjecanja prava na mirovinu, ili

- od prosječne plaće svih uposlenih na teritoriju Republike Hrvatske
iz godine koja prethodi godini stjecanja prava na mirovinu, uvećanoj za
40%,

- na način koji je za nju najpovoljniji.

Članak 5.

Za materijalnu štetu i nematerijalnu štetu (za pretrpljene duševne i
fizičke boli) osobe iz članka 2. ovoga zakona odgovara Republika Hrvatska,
a visina štete utvrđuje se u skladu s općim propisima o naknadi štete.

Osoba iz članka 2. ovoga zakona, odnosno članovi njegove obitelji iz
članka 9. ovoga zakona imaju pravo na povrat ili na naknadu imovine koja
im je konfiscirana u političkim procesima

Članak 6.

Zahtjev za priznavanje prava, prema ovom Zakonu, osoba iz članka 2.
ovoga Zakona može podnijeti u roku od 4 godine od stupanja na snagu Zakona
o izmjenama i dopunama Zakona o pravima političkih zatvorenika ("Narodne
novine" br. 76/93).

Članak 7.

Uz zahtjev za priznavanje prava iz mirovinskog i invalidskog osiguranja
prilaže se odluka iz članka 2. stavak 2. ovoga zakona, otpusnica kazneno-popravne
ustanove ili druga odgovarajuća isprava kojom se dokazuje svojstvo političkog
zatvorenika.

Uz zahtjev za naknadu štete pored dokaza iz stavka 1. ovoga članka prilažu
se i odgovarajući dokazi na kojima se temelji zahtjev za naknadu štete.

Dokaze iz stavka 1. i 2. ovoga članka Vlada Republike Hrvatske pribavit
će i po službenoj dužnosti putem Ministarstva pravosuđa.

Članak 8.

Tijela koja vode odnosno čuvaju dokumentaciju potrebnu za dokazivanje
svojstva političkog zatvorenika dužna su na zahtjev zainteresirane osobe
izdati tu dokumentaciju u roku koji ne može biti duži od 60 dana od dana
primitka zahtjeva.

Članak 9.

Ako je osoba iz članka 2. ovoga zakone umrla prije podnošenja zahtjeva
za priznanje prava iz mirovinsko-invalidskog osiguranja, zahtjev mogu podnijeti
članovi njegove obitelji.

Članovima obitelji političkog zatvorenika u smislu ovoga zakona smatraju
se osobe koje se u smislu propisa o mirovinsko-invalidskom osiguranju radnika
smatraju članovima porodice osiguranika.

Osobe iz stavka 2. ovoga članka mogu u slučaju iz stavka 1. ovoga članka
podnijeti zahtjev za naknadu materijalne štete.

Članak 10.

Ako je osoba iz članka 2. ovoga zakona za života ostvarila prava iz
mirovinsko-invalidskog osiguranja prema ovom zakonu, članovima obitelji
određuje se porodična mirovina prema propisima o mirovinsko-invalidskom
osiguranju radnika od mirovine koja je osobi iz članka 2. ovoga zakona
pripadala na dan njegove smrti.

U skladu s odredbom stavka 1. ovoga članka određuje se i porodična mirovina
u slučaju iz članka 9. stavka 1. ovoga zakona.

Članak 11.

O zahtjevima za priznanje prava iz mirovinsko-invalidskog osiguranja
i prava na naknadu štete rješava Administrativna komisija Vlade Republike
Hrvatske.

O žalbama protiv odluka iz stavka t. ovoga članka rješava drugostepena
komisija koju imenuje Vlada Republike Hrvatske.

Članak 12.

Za pokrivanje obveza koje nastaju priznavanjem prava prema ovom zakonu
sredstva se osiguravaju u proračunu Republike Hrvatske, i to:

- za dio mirovine koji čini razliku između mirovine utvrđene prema propisima
iz mirovinskog i invalidskog osiguranja i mirovine koja se priznaje i određuje
prema ovome zakonu;

- za cijeli iznos mirovine priznate i određene prema ovome zakonu, ako
korisnik ne ispunjava uvjete u pogledu navršenog staža za stjecanje prava
na mirovinu prema propisima iz mirovinskog i invalidskog osiguranja;

- za iznose naknade štete priznate prema ovome zakonu.

Članak 13.

U pogledu uvjeta za stjecanje prava na mirovinu, visinu mirovine, postupak
za ostvarivanje prava, isplate i usklađivanja mirovine te drugih pitanja
koja nisu uređena ovim zakonom odgovarajuće se primjenjuju odredbe propisa
o mirovinsko-invalidskom osiguranju radnika.

Članak 14.

Osobi kojoj je odbijen zahtjev za priznavanje svojstva političkog zatvorenika,
jer nije bilo moguće pribaviti odluku iz članka 2. stavka 4. može podnijeti
novi zahtjev.

Pročišćeni tekst, NN 34/1995-682
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)